DECRETO 246/2007, do 13 de decembro, polo que se declara a urxente ocupación, para os efectos de expropiación forzosa, polo Concello de Baiona, dos bens e dereitos necesarios para a realización das obras do proxecto de colectores xerais e estación depuradora de augas residuais do concello de Baiona.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 07/01/2008

O Concello de Baiona, en sesión que tivo lugar o día quince de febreiro de dous mil sete, aprobou o proxecto de colectores xerais e estación depuradora de augas residuais do concello de Baiona e, na sesión do tres de maio de dous mil sete, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o devandito expediente tivo entrada na Consellería de Presidencia, Administracións Públicas e Xustiza e contén a xustificación acreditativa da motivación para a declaración de urxente ocupación.
Que o expediente foi tratado na comisión de secretarios xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o Concello, a prestación dos servizos de carácter xeral, como o abastecemento e o saneamento de augas, constitúen un servizo mínimo obrigatorio, que todo municipio debe efectuar, para poder alcanzar a protección do ambiente e a salubridade pública. Actualmente o concello carece dunha estación depuradora de augas residuais, e vérteas ao mar mediante un emisario submariño, logo de pasaren por un sistema de pretratamento, sistema que é insuficiente ante as exixencias de verteduras marcadas pola Directiva 91/271 da CEE. Por outra banda, o emisario submariño xera unha grave contaminación á baía de Baiona e á ría en xeral, co conseguinte prexuízo á calidade das augas, recursos pesqueiros, marisqueiros e ambiente local. Coa construción da estación depuradora recuperaríase a calidade das augas nas zonas
costeiras, marisqueiras, portuarias e nas praias que existen ao longo de todo o litoral e que teñen grande interese económico e ambiental, contribuíndo ao mantemento da salubridade pública, ao desenvolvemento sustentable a través da utilización dos recursos renovables, conservando e mellorando o estado das augas, os recursos hídricos, a vida silvestre, os hábitats e as paisaxes.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día trece de decembro de dous mil sete,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para os efectos de expropiación forzosa, polo Concello de Baiona, dos bens e dereitos concretados no expediente administrativo instruído para o efecto e necesarios para a execución das obras do proxecto de colectores xerais e estación depuradora de augas residuais do concello de Baiona, debendo, de ser o caso, unha vez ocupados os terreos necesarios, obter as autorizacións que sexan necesarias dos organismos competentes, con carácter previo ao inicio das obras, entre as que deberá figurar a autorización autonómica previa á licenza municipal, segundo o procedemento establecido polo artigo 41 da Lei 9/2002, do 30 de decembro, de ordenación urbanística e protección do medio rural de Galicia.
Santiago de Compostela, trece de decembro de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza